REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj 06-2/312-19

28. novembar 2019. godine

B e o g r a d

Z A P I S N I K

53. SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE

ODRŽANE 28. NOVEMBRA 2019. GODINE

Sednica je počela u 14.05 časova.

Sednicom je predsedavala Katarina Rakić, predsednik Odbora.

Sednici su prisustvovali članovi Odbora: Dragan Jovanović, Jovica Jevtić, Jasmina Karanac, Stefana Miladinović, dr Vladimir Orlić, Ognjen Pantović, Snežana B Petrović, Olivera Pešić i Dalibor Radičević.

Sednici je prisustvovao zamenik člana Odbora: Goran Kovačević (zamenik Zorana Milekića).

Sednici nisu prisustvovali članovi Odbora: Dragan Vesović, Nenad Konstantinović, Marina Ristić, Aleksandar Stevanović, Novica Tončev i Goran Ćirić, niti njihovi zamenici.

Sednici je prisustvovao iz Ministarstva građevinarstva, saobraćaja i infrastrukture Zoran Lakićević, državni sekretar.

Odbor je, jednoglasno,u skladu sa predlogom predsednika Odbora usvojio sledeći

D n e v n i r e d:

1. Razmatranje Osnove za vođenje pregovora i zaključivanje Sporazuma između Vlade Republike Srbije i Saveta ministara Bosne i Hercegovine o održavanju i rekonstrukciji putnih međudržavnih mostova između Republike Srbije i Bosne i Hercegovine i teksta Sporazuma između Vlade Republike Srbije i Saveta ministara Bosne i Hercegovine o održavanju i rekonstrukciji putnih međudržavnih mostova između Republike Srbije i Bosne i Hercegovine, radi davanja saglasnosti za privremenu primenu Sporazuma do njegovog stupanja na snagu (broj 011-2780/19 od 8. novembra 2019. godine);
2. Razmatranje predstavki na predlog Radne grupe Odbora.

Pre prelaska na razmatranje utvrđenog Dnevnog reda usvojen je, jednoglasno, Zapisnik 52. sednice Odbora održane 25. oktobra 2019. godine.

Prva tačka dnevnog reda - **Razmatranje Osnove za vođenje pregovora i zaključivanje Sporazuma između Vlade Republike Srbije i Saveta ministara Bosne i Hercegovine o održavanju i rekonstrukciji putnih međudržavnih mostova između Republike Srbije i Bosne i Hercegovine i teksta Sporazuma između Vlade Republike Srbije i Saveta ministara Bosne i Hercegovine o održavanju i rekonstrukciji putnih međudržavnih mostova između Republike Srbije i Bosne i Hercegovine, radi davanja saglasnosti za privremenu primenu Sporazuma do njegovog stupanja na snagu**

Državni sekretar Zoran Lakićević istakao da je će se zaključivanjem ovog sporazuma urediti osnove saradnje i podela nadležnosti među državama za održavanje i rekonstrukciju putnih međudržavnih mostova na granici između Republike Srbije i Bosne i Hercegovine.

U skladu sa članom 8. Zakona o zaključivanju i izvršavanju međunarodnih ugovora („Službeni glasnik RS“, broj 32/13) i članom 57. Poslovnika Narodne skupštine („Službeni glasnik RS“, broj 20/12-prečišćen tekst), Odbor za prostorno planiranje, saobraćaj, infrastrukturu i telekomunikacije, na sednici održanoj 28. novembra 2019. godine, jednoglasno, doneo je sledeću

O D L U K U

1. Daje se saglasnost Vladi Republike Srbije za privremenu primenu Osnove za vođenje pregovora i zaključivanje Sporazuma između Vlade Republike Srbije i Saveta ministara Bosne i Hercegovine o održavanju i rekonstrukciji putnih međudržavnih mostova između Republike Srbije i Bosne i Hercegovine i teksta Sporazuma između Vlade Republike Srbije i Saveta ministara Bosne i Hercegovine o održavanju i rekonstrukciji putnih međudržavnih mostova između Republike Srbije i Bosne i Hercegovine, do njegovog stupanja na snagu.

2. Ovu odluku dostaviti Vladi Republike Srbije, na dalju nadležnost.

3. Ovu odluku dostaviti predsedniku Narodne skupštine, radi informisanja.

Druga tačka dnevnog reda - **Razmatranje predstavki na predlog Radne grupe Odbora**

Povodom ove tačke Dnevnog reda predsednik Odbora dala je reč izvestiocu Radne grupe Odbora Jovici Jevtiću.

Narodni poslanik Jovica Jevtić, je obavestio Odbor da je Radna grupa na sastanku održanom 14. novembra 2019. godine razmotrila 12 pristiglih podnesaka i odlučila sledeće o daljem postupanju:

* Ponovljenu predstavku Rajka Lazića**,** (Broj 07-1138/13)u vezi žalbe na nedovršenu infrastrukturu duž auto-puta E75, tretirati informativno s obzirom da je Odbor u više navrata odgovarao na dopise ovog podnosioca u skladu sa ovlašćenjima;
* Ponovljenu predstavku Milovana Milovanovića**,** (Broj 07-3947/18) u vezi sanacije seoskog puta, proslediti Skupštini opštine Ljig i Kolubarskom upravnom okrugu na dalje postupanje;
* Ponovljenu predstavku Milete Krstića, (Broj 07-3553/17), u vezi sanacije seoskog puta, proslediti Skupštini opštine Ub na dalje postupanje;
* Predstavku Sofije Ćeranić Glumac, (Broj 07 – 2099/19), u vezi rešavanja problema u Višnjićevoj ulici, u naselju Kaluđerica, proslediti Sekretarijatu za urbanizam i građevinske poslove Grada Beograda na dalje postupanje;
* Povodom predstavke Miroslava Arsića, (Broj 07-2157/19) u vezi Rešavanja predmeta Republičkog geodetskog zavoda – urgencija na rad sudije Upravnog suda, podnosiocu uputiti dopis da prema Odluci skupštinskog Odbora za administrativno - budžetska i mandatno-imunitetska pitanja o Kodeksu ponašanja narodnih poslanika o granicama dozvoljenosti komentarisanja sudskih odluka i postupaka, narodni poslanici, članovi Odbora ne smeju svojim istupanjima i izjavama da iznose ideje, informacije ili mišljenja kojima bi prejudicirali ishod postupka pred sudom, niti na bilo koji način uticati na tok i ishod postupka pred sudom;
* Predstavka Srećka Stanića**,** (Broj 07-2058/19) u vezi sanacije mosta i uređenja autokampa u opštinama Čačak i Lučani, sadrži niz navoda koji nisu u skladu sa članom 3. stav 4. Uputstva za postupanje sa inicijativama, peticijama, predstavkama i predlozima upućenim Narodnoj skupštini i na podnesak se neće odgovarati;
* Povodom predstavke Zorana Viskovića, (Broj **07-2327/19**) u vezi povraćaja svojine, podnosiocu uputiti dopis sa obaveštenjem da je neophodno da dostavi dodatne informacije – nedostaje podatak o objektu koji je predmet žalbe;
* Ponovljenu predstavku Stefana Koturovića, (Broj 07-1667/19) u vezi Rešenja o rušenju objekta podnosioca, proslediti Sekretarijatu za poslove legalizacije objekata na dalje postupanje;
* Pritužbu preduzeća ,,Ražanik“ doo, (Broj 07-2795/19) u vezi rada građevinske inspekcije, proslediti Ministarstvu građevinarstva, saobraćaja i infrastrukture na dalje postupanje;
* Predstavku Mladenke Marković, (Broj 07-2797/19) u vezi preparcelacije, proslediti Republičkom geodetskom zavodu na dalje postupanje;
* Povodom predstavke Radmile Stanković, (Broj 07 – 1058/18) u vezi kućnog saveta podnosiocu uputiti dopis – obaveštenje da se za problem koji u svom dopisu navodi obrati Upravniku zgrade,u skladu sa Zakonom o stanovanju i održavanju zgrada;
* Povodom ponovljene predstavke Predraga Gavrovića, (Broj 07-2866/17) u vezi žalbe na institucije Republike Srbije, podnosiocu uputiti dopis da Odbor neće postupati po predstavci, imajućim u vidu da je ista upućena Odboru za pravosuđe, državnu upravu i lokalnu samoupravu, kao i Odboru za odbranu i unutrašnje poslove.

Odbor je, jednoglasno, odlučio da prihvati predloge Radne grupe za postupanje povodom svakog podneska.

\*

\* \*

Na sednici Odbora vođen je tonski zapis.

Sednica je zaključena u 14.17 časova.

SEKRETAR ODBORA PREDSEDNIK ODBORA

Biljana Ilić Katarina Rakić